b'\n_START_ARTICLE_\nGolubo karas\n_START_SECTION_\nPrie\xc5\xa1 kar\xc4\x85\n_START_PARAGRAPH_\n1411 m. pasira\xc5\xa1yta Tor\xc5\xabn\xc4\x97s taika nutrauk\xc4\x97 nuolatinius LDK ir Lenkijos karalyst\xc4\x97s m\xc5\xab\xc5\xa1ius su ordinu, ta\xc4\x8diau ordino siena su \xc5\xbdemaitija taip ir nebuvo nustatyta. Lenkija taip pat negavo nor\xc4\x97t\xc5\xb3 Pomeranijos, Pomerelijos ir Kulmo \xc5\xbeem\xc4\x97s. Po ilg\xc5\xb3 deryb\xc5\xb3 d\xc4\x97l \xc5\xa1i\xc5\xb3 \xc5\xbeemi\xc5\xb3, kurios baig\xc4\x97si nes\xc4\x97kmingai 1414 m. kilo Bado karas. Kadangi lietuviai su lenkais negal\xc4\x97jo u\xc5\xbeimti stipriai \xc4\xaftvirtint\xc5\xb3 Vokie\xc4\x8di\xc5\xb3 ordino pili\xc5\xb3, jie kreip\xc4\x97si \xc4\xaf Konstanco susirinkim\xc4\x85, kad \xc5\xa1is i\xc5\xa1spr\xc4\x99st\xc5\xb3 \xc5\xa1\xc4\xaf gin\xc4\x8d\xc4\x85. Susirinkimo metu buvo \xc4\xafkurta \xc5\xbdemai\xc4\x8di\xc5\xb3 vyskupija su centru Varniuose ir Motiejus Traki\xc5\xa1kis paskirtas pirmuoju vyskupu. Bet ir \xc5\xa1is sprendimas nei\xc5\xa1sprend\xc4\x97 gin\xc4\x8d\xc5\xb3 tarp ordino ir LDK._NEWLINE_1419 m. gegu\xc5\xbe\xc4\x97s m\xc4\x97nes\xc4\xaf prasid\xc4\x97jo naujos derybos, kurioms vadovavo Milano vyskupas Bartholomew Capri. Gin\xc4\x8do sprendimo klausimas buvo perleistas \xc5\xa0ventosios Romos imperijos imperatoriui Zigmantui Liuksemburgie\xc4\x8diui. 1420 m. sausio 6 d. \xc5\xa1is nusprend\xc4\x97, kad Tor\xc5\xabn\xc4\x97s taika yra teisinga ir liekanti toliau galioti. Tai rei\xc5\xa1k\xc4\x97 kad \xc5\xbdemaitija priklausys LDK tiktai iki Vytauto ir Jogailos mirties. Po j\xc5\xb3 abiej\xc5\xb3 mirties \xc5\xbdemaitija tur\xc4\x97s b\xc5\xabti gr\xc4\x85\xc5\xbeinta ordinui. Tok\xc4\xaf sprendim\xc4\x85 imperatorius, matyt, priem\xc4\x97 tik\xc4\x97damasis ordino pagalbos Husit\xc5\xb3 karuose. Vytautas ir Jogaila nesutiko su tokiu imperatoriaus sprendimu ir jiems beliko tik dar kart\xc4\x85 eiti kariauti. Jogaila dar nes\xc4\x97kmingai band\xc4\x97 kreiptis pagalbos \xc4\xaf popie\xc5\xbei\xc5\xb3 Martyn\xc4\x85 V.\n_START_SECTION_\nKaro eiga\n_START_PARAGRAPH_\n1422 m. liepos m\xc4\x97nes\xc4\xaf imperatorius Zigmantas ir vokie\xc4\x8di\xc5\xb3 ordinas puol\xc4\x97 Husitus, kurie prie\xc5\xa1 tai nusiaub\xc4\x97 nema\xc5\xbe\xc4\x85 dal\xc4\xaf \xc5\xa0ventosios Romos imperijos. Pasinaudodami ordino koncentracija karuose su Husitais, Vytautas su Jogaila, padedami Moldavijos kunigaik\xc5\xa1tyst\xc4\x97s, u\xc5\xbepuol\xc4\x97 ordin\xc4\x85. Jungtin\xc4\x97 lietuvi\xc5\xb3 ir lenk\xc5\xb3 kariuomen\xc4\x97 prad\xc4\x97jo puolim\xc4\x85 Ostrudos kryptimi. Ordino kareiviai atsitrauk\xc4\x97 link Liubavos. Kai paai\xc5\xa1k\xc4\x97jo, kad ordinas nesulauks jokio pastiprinimo, Jogaila \xc4\xafsak\xc4\x97 savo pulkams pulti ordino sostin\xc4\x99 Marienburg\xc4\x85. Jogailos kariuomen\xc4\x97 u\xc5\xbe\xc4\x97m\xc4\x97 Riesenburg\xc4\x85, toliau eidami \xc4\xaf pietus link Kulmo \xc5\xbeem\xc4\x97s u\xc5\xbe\xc4\x97m\xc4\x97 Golub\xc4\x85. Jogaila nusprend\xc4\x97 u\xc5\xbebaigti kar\xc4\x85 kaip \xc4\xafmanoma grei\xc4\x8diau, kol ordinui \xc4\xaf pastiprinim\xc4\x85 neatvyko magistro Paulio Rusdorfo pakviestos \xc5\xa0ventosios Romos imperijos paj\xc4\x97gos. 1422 m. rugs\xc4\x97jo 17 d. buvo sudarytos paliaubos, o 1422 m. rugs\xc4\x97jo 27 d. pasira\xc5\xa1yta Melno taika, kuri u\xc5\xbebaig\xc4\x97 \xc5\xa1\xc4\xaf kar\xc4\x85. \xc5\xa0i taika visiems laikams priskyr\xc4\x97 \xc5\xbdemaitij\xc4\x85 ir Jotv\xc4\x85 Lietuvos Did\xc5\xbeiajai kunigaik\xc5\xa1tystei ir u\xc5\xbebaig\xc4\x97 LDK ir ordino karus.'